ΓΡΑΠΤΗ ΕΡΩΤΗΣΗ P-2106/96 υποβολή: Karla Peijs (PPE) προς την Επιτροπή (16 Iουλίου 1996)

Θέμα: Απαγόρευση της προσφυγής στη συνολική εγγύηση όσον αφορά ορισμένες πράξεις κοινοτικής διαμετακόμισης

1. Έχει η Επιτροπή εξετάσει με ποιό τρόπο μπορεί να επιτευχθεί ο στόχος της καταπολέμησης της απάτης με τις διατάξεις της κοινοτικής τελωνειακής νομοθεσίας, δηλαδή μάλλον με μέτρα που πλήττουν λιγότερο σκληρά την καλή πίστη των εμπορικών και βιομηχανικών επιχειρήσεων παρά με την απαγόρευση της προσφυγής στη συνολική εγγύηση, ως συνέπεια της απόφασης αριθ. 96/37/ΕΚ ((ΕΕ L 10 της 13.1.1996 σελ. 44. )) της 20ης Δεκεμβρίου 1995; Εάν ναι, ποιά είναι η έκβαση της έρευνας;

2. Έχει συγχρόνως η Επιτροπή εξετάσει εάν μπορούν να συνεκτιμηθούν άλλες μεταβλητές που επηρεάζουν τον κίνδυνο που συνεπάγονται μέτρα καταπολέμησης της απάτης, όπως ο προορισμός των εμπορευμάτων ή η ταυτότητα του αποδέκτη, καθώς και οι εμπορικοί όροι πληρωμής και παράδοσης (πληρωμή τοις μετρητοίς, έναντι τρέχοντος λογαριασμού και συνολική σύμβαση παράδοσης);

3. Πρέπει η περικοπή της προθεσμίας ισχύος του καλουμένου εγγράφου Τ1 από 8 σε 2 μέρες να θεωρηθεί ως μέτρο καταπολέμησης της απάτης, το οποίο δεν καθιστά πλέον αναγκαία μία πιθανή παράταση της απαγόρευσης της προσφυγής στη συνολική εγγύηση;

4. Μπορεί η Επιτροπή να αναφέρει, στην περίπτωση αυτής της απόφασης, γιατί προχώρησε περισσότερο από τη γνωμοδότηση του Ευρωπαϊκού Ελεγκτικού Συνεδρίου (ΕΕ C 303 της 14 Νοεμβρίου 1995), να απαιτεί δηλαδή εγγύηση μόνο σε περίπτωση μη διεκπεραίωσης των εγγράφων και όταν η υπόθεση περί απάτης φθάνει το 100%;

5. Πως θα αξιολογήσει η Επιτροπή τους πρώτους μήνες της απαγόρευσης της προσφυγής στη συνολική εγγύηση;

6. Πότε και με ποιά κριτήρια θα γίνει αυτή η αξιολόγηση;

7. Πρόκειται, συντόμως, να ισχύσει η απαγόρευση αυτή και για τις τακτικές εμπορικές μεταφορές με διακίνηση εμπορευμάτων Τ2;

Απάντηση του κ. Monti εξ ονόματος της Επιτροπής (17 Σεπτεμβρίου 1996)

Δεδομένης της σημερινής κρίσης των καθεστώτων διαμετακόμισης, γεγονός στο οποίο αναφέρονται οι ανακοινώσεις της Επιτροπής»Απάτες κατά τη διαμετακόμιση -προβλεπόμενες λύσεις και προοπτικές» της 29ης Μαρτίου 1995 ((Έγγραφο COM(95) 108 τελικό. )) και «Δράσεις στον τομέα καταπολέμησης της απάτης κατά τη διαμετακόμιση» της 3ης Απριλίου 1996 ((Έγγραφο SEC(96) 290 τελικό. )), έχει συσταθεί ομάδα με στόχο τη σφαιρική ανάλυση των κανονισμών που διέπουν τη διαμετακόμιση και την ετοιμασία προτάσεων μεταρρύθμισης των εν λόγω καθεστώτων.

Στο πλαίσιο των εργασιών της, στις οποίες συμμετέχουν τα κράτη μέλη και με τη συλλογή συμβουλών και απόψεων των διαφόρων ενδιαφερομένων φορέων, η ομάδα έχει ήδη χαράξει ορισμένες κατευθύνσεις για τον έλεγχο της πρόσβασης στο καθεστώς αυτό και για την επιλογή, με τα δεδομένα αυτά των φορέων που θα ωφελούντο, το περισσότερο δυνατό από τις ειδικές διευκολύνσεις και δεν θα ήταν υποχρεωμένοι να υποστούν ορισμένα από τα πλέον περιοριστικά μέτρα που έχουν στόχο την προάσπιση των οικονομικών συμφερόντων των κρατών μελών και της Κοινότητας.

Τα μέτρα καταπολέμησης της απάτης κατά τη διαμετακόμιση, είτε είναι προληπτικά, είτε πρακτικά, είναι ποικίλα και καλύπτουν μεγάλο φάσμα των διαδικαστικών και κανονιστικών πτυχών. Επιπλέον, με τα μέτρα αυτά πρέπει να αντιμετωπίζεται μεγάλη ποικιλία τρόπων απάτης. Όσον αφορά τον καθορισμό των κινδύνων που ενέχουν ορισμένες πράξεις διαμετακόμισης, η Επιτροπή στήριξε τα κράτη μέλη να εκμεταλλευθούν το σύστημα ανάλυσης κινδύνων το οποίο έχει στόχο να εντοπίσει τις επικίνδυνες μεταφορές και να τους επιβάλει ειδικά μέτρα ελέγχου στην αναχώρηση και στον προορισμό, βάσει πολλών κριτηρίων, τα οποία αφορούν όχι μόνο τα ίδια τα εμπορεύματα (φύση, καταγωγή και δασμοί), αλλά επίσης τους φορείς, τις συνθήκες και τα συμβαλλόμενα μέρη της εμπορικής συναλλαγής καθώς και τις γεωγραφικές ιδιαιτερότητες της εν λόγω μεταφοράς.

Η προθεσμία ισχύος των εγγράφων σχετικά με τα διαμετακομιζόμενα εμπορεύματα καθορίζεται κατ'αρχήν ανάλογα με τις απαιτήσεις του προβλεπόμενου δρομολογίου (τρόπος μεταφοράς και απόσταση της μεταφοράς). Ωστόσο, για πρακτικούς λόγους, προβλέπεται βασικά οκταήμερη προθεσμία, εκτός από τις μεταφορές που αφορούν ευαίσθητα προϊόντα, περίπτωση για την οποία η προθεσμία πρέπει απαραίτητα να καθορίζεται ανάλογα με την απόσταση που πρέπει να διανυθεί. Το μέτρο αυτό, με το οποίο καθίσταται δυνατός ο καλύτερος έλεγχος των μεταφερομένων ευαίσθητων εμπορευμάτων, είναι στην ουσία συμπληρωματικό του μέτρου προσωρινής απαγόρευσης της προσφυγής στη συνολική εγγύηση η οποία προβλέπει την παροχή εγγύησης όσον αφορά την είσπραξη των παραδοσιακών ίδιων πόρων από την Κοινότητα και των εθνικών δασμών επί των εν λόγω εμπορευμάτων από τα κράτη μέλη.

Όπως αυτό κοινοποιήθηκε κατά το παρελθόν προς το Αξιότιμο Μέλος, στην απάντηση προς τη γραπτή του ερώτηση R-491/96 ((EE αριθ. C 173 της 17.6.1996. )), η Επιτροπή εγκρίνοντας τα ισπανικά και γερμανικά μέτρα προσωρινής απαγόρευσης της προσφυγής στη συνολική εγγύηση που εφαρμόζεται σε όλη την Κοινότητα, όσον αφορά ορισμένα ευαίσθητα προϊόντα στο θέμα της απάτης, βασίσθηκε στις διατάξεις του άρθρου 360 του κανονισμού (ΕΟΚ) αριθ. 2454/93 της 2ας Ιουλίου 1993 (το οποίο αντικατεστάθη από το άρθρο 362 του κανονισμού (ΕΚ) αριθ. 482/96 της 19ης Μαρτίου 1996 ((ΕΕ αριθ. L 70 της 20.3.1996. ))), αφού πρώτα εξέτασε λεπτομερώς την ορθότητα των εν λόγω αιτημάτων και αφού εκτίμησε τις συνέπειες των διαπιστευμένων απατών με τα προϊόντα αυτά στους ιδίους πόρους και στις εθνικές φορολογικές εισπράξεις. Στο σημείο αυτό, αξίζει να ειπωθεί ότι η αύξηση της απάτης γύρω από τα εν λόγω ευαίσθητα προϊόντα δικαιολογεί πλήρως τη θέσπιση των μέτρων αυτών. Ειδικά, η Επιτροπή δεν αρκέσθηκε στο να λάβει απλώς υπόψη της τις παρατηρήσεις του Ελεγκτικού Συνεδρίου σχετικά με το μη ικανοποιητικό επίπεδο των εγγυήσεων σε θέματα διαμετακόμισης (σημείο 1.36 της ετήσιας έκθεσης του Ελεγκτικού Συνεδρίου για το οικονομικό έτος 1994 ((ΕΕ αριθ. C 303 της 14.11.1995. ))), αλλά ανέλαβε πλήρως και τις ευθύνες για τον προϋπολογισμό τις οποίες της ανέθεσε το Συμβούλιο, βάσει των άρθρων 205 και 209 της συνθήκης ΕΚ.

Τα μέτρα προσωρινής απαγόρευσης της προσφυγής στη συνολική εγγύηση κανονικά δεν θα ισχύουν πλέον, και σε περίπτωση που δεν θα υπάρξει παράτασή τους, μετά την 31η Δεκεμβρίου 1996. Η Επιτροπή ετοιμάζει προς το παρόν ένα σύνολο κριτηρίων με τα οποία θα είναι σε θέση να εκτιμήσει τις συνέπειες των εν λόγω μέτρων, τόσο από άποψης προστασίας των οικονομικών συμφερόντων, όσον και σχετικά με τις επιπτώσεις τους στις εμπορικές δραστηριότητες στους σχετικούς τομείς. Η Επιτροπή συλλέγει τις απαραίτητες πληροφορίες από τα κράτη μέλη και από τους ενδιαφερόμενους φορείς και αξιοποιεί τα διαθέσιμα δεδομένα.

Τέλος, η Επιτροπή δεν μελετά τη διεύρυνση του μέτρου προσωρινής απαγόρευσης προσφυγής στη συνολική εγγύηση ώστε να καλύπτει και τις πράξεις διαμετακόμισης τύπου Τ2.